section_heading: Izbor za papu
paragraph_text: mini|150px|lijevo|Albino Luciani kao kardinal 1969. U kolovozu 1978. iznenada umire papa Pavao VI. Luciani je na samom početku konklava već naslućivao ishod glasovanja. Od samoga početka bio je papabile (najizgledniji kandidat). U konklavama je sudjelovalo 111 kardinala, što je do tada predstavljalo najveći broj izbornika. Na jednomu od glasovanja, jedan od kardinala uručio mu je ceduljicu s napisanim: „Mi pare che adesso tocca a te” (tal. „Čini mi se da si sada ti na redu”), na što je Luciani uzvratio ceduljicom: „Nol xe sta pasta de che se fa‘ gnocchi” (tal. „Nije ovo tijesto za učinit‘ njoke”, misleći pri tomu na sebe). Nakon samo četiri kruga glasovanja 26. kolovoza 1978. izabran je za papu. Iako je malteškom prelatu, budućemu kardinalu, Prosperu Grechu rekao kako će odbiti izbor bude li izabran, nakon izbora Luciani je okupljenim kardinalima rekao: „Gospodo kardinali, neka Vam Bog oprosti to što ste mi učinili...” Uzima ime Ivan Pavao I., po uzoru na svoje predhodnike Ivana XXIII. i Pavla VI., jer kako je rekao, prvi ga je imenovao biskupom, a drugi kardinalom. Želio je nastaviti njihovim putem u duhu Drugoga vatikanskoga koncila.